text: Østjysk rocker anholdt i narkosag
  24 april 2014 kl. 08.47
  Mand fra Devils Choice i Fredericia sigtes for at have deltaget i handel med amfetamin.
  En større narkoaktion mod rockermiljøet forskellige steder i Jylland før påske har ført til endnu en anholdelse.
  En mand fra gruppen Devils Choice, som støtter Hells Angels, fremstilles torsdag i et retsmøde i Randers, hvor anklageren vil begære ham varetægtsfængslet.
  Efterforskningen drejer sig især om handel med større mængder amfetamin.
  8. april gik betjente i aktion i fem jyske byer og ransagede 14 forskellige steder.
  Det førte til, at 10 personer blev varetægtsfængslet i grundlovsforhør den følgende dag.
  Sagen er efterforsket af specialgruppen Task Force Vest, som efterforsker bande- og rockerkriminalitet, organiseret indbrudskriminalitet og andre lovovertrædelser i den grovere ende.
  Under ransagningerne fandt betjentene hash, amfetamin og dopingmidler, har politiet tidligere oplyst.
  Den nu anholdte er 35 år og har forbindelse til Devils Choice i Fredericia, oplyser politiet til Ritzau torsdag.
  